# Recueil général et complet des fabliaux des 13e et 14e siècles/CXXII
### CXXII LE JUGEMENT

1 Cist fabliaus nous dist et raconte Qu’il ot jadis, desouz le conte De Blois, .I. homme qui avoit .III. filles, dont mout desirroit 5Qu’eles venissent à honor. Eles amoient par amor .I. bacheler mout bel et gent, Qui estoit mout de bone gent ; Mès il n’estoit mie mout riches, 10Et si n’estoit avers ne chiches. Toutes .III. lor fet bon samblant, A chascune avoit couvenant Que il les prendra à moillier. Toutes .III. l’orent forment chier : 15Or vous dirai de lor afere. ﻿L’ainsnée ne se pot plus tere, Ainz dist à sa suer qu’ele amoit .I. bacheler qui biaus estoit. L’autre respont : « Qui est il dont ? 20— C’est Robinès d’outre le pont.
— Lasse ! » dist ele, « mar fui née, Quant ma suer est ainsi dervée Qu’ele aime celui qui m’amoit ! — La male passions te loit ! » 25Dist la maisnée, « il aime moi. » Ainsi furent en grand effroi Trestoutes .III. pour .I. seul homme. ﻿Estes vous venu le preudomme Qui peres est aus damoiseles ; 30Et l’ainsnée des .III. puceles Vint à son pere isnelement, Et se li dist cortoisement : « Peres, je me vueil marier ; Se vous me voleiiez doner 35Celui qui lonc tens m’a amée, Trestoute en seroit honorée Nostre gent et nostre lingnie. — Fille, se Dieus me beneïe, » Dist li peres, « tu as grant tort. 40— Voire, ainçois me doinst Dieus la mort Fet cele qu’après li fu née ; « De celui sui .III. tans amée De qui ele se vante et prise. — Dont serai je ariere mise ? » 45Dist la mainsnée ; « bien me vant Que il m’aime plus durement Qu’il ne fet nule de vous deus. » Li peres fu toz merveilleus : Quant il les oï desresnier, 50Forment se prist à coroucier.
Dist li pere : « Ce ne puet estre ; Ne jugeroit ne clerc ne prestre C’un homme eussiez toutes trois ; Mès ançois que passe li mois, 55Me serai de ce conseilliez. » Celes dient : « Or esploitiez, Quar nous voudrons par tens savoir Laquele le devra avoir. » ﻿Li preudom ala au moustier 60Por messe oïr. Au reperier Encontra son frere germain ; Si l’avoit saisi par la main, A conseil le tret d’une part : « Frere, « fet il, « se Dieus me gart, 65Mes freres es, et conseillier Me dois, se je en ai mestier. — Voire, » dist cil, « que ce est drois. — Frere, » fet il, « mout granz desrois Est avenuz en ma meson : 70Mes filles sont en grant tençon ; Eles aiment .I. bacheler Trestoutes .III. sanz demorer ; Chascune dist qu’ele l’avra. » Dist lor oncles : « Bien i faudra 75Tele qui bien le cuide avoir, Se puis esploiter par savoir ! » ﻿Li dui frere s’en vont ensamble En la meson, si com moi samble, Où les .III. puceles estoient 80Qui du vallet s’entremetoient ;
Lor oncles les en apela : « Nieces, » dist il, « or venez ça ; Si me dites vostre errement. » Les puceles tout esraument 85Sont devant lor oncle venues ; Ne furent pas tesanz ne mues, Ainz parlerent mout hautement. L’ainsnée tout premierement Li dist qu’ele avoit .I. ami 90Bel et cortois et mout joli, Et si le voudra espouser. L’autre ne se volt plus celer, Ainz dit : « Tu mens, voir, je l’avrai, Quar ainçois de toi l’acointai. » 95La mainsnée ne set que dire : Plaine est de mautalent et d’ire ; Prent .I. baston à ses .II. mains, Sa suer en fiert par mi les rains Qu’à la terre la fet cheïr. 100Lor oncles les va departir : « Nieces, » dist il, « tenez en pais : Li jugemenz sera ja fais Laquele le devra avoir, Et si avra de mon avoir : 105.C. sols de tornois li donrai Et son ami li liverrai Cele qui mieus savra respondre A ce que je voudrai despondre. » Celes dient communement : 110« Nous l’otroions mout bonement ;
Demandez, nous responderons. — Volentiers, » ce dist li preudons. Il apela de ses voisins .III. des plus mestres eschevins, 115Por ce que jugaissent à droit De ce que chascune diroit. Primerain demanda l’ainsnée : « Nièce, n’i a mestier celée, Qui est ainsnez, vous ou vos cons ? 120— Oncles, par Dieu et par ses nons. Mes cons si est en bone foi, Si m’aït Dieus, ainsnez de moi : Il a barbe, je n’en ai point. Se je ai respondu à point, 125Si jugiez droit et leauté. » Li eschevin ont escouté Ce que la pucele avoit dit. ﻿Dont vint l’autre sanz contredit ; Ses oncles la mist à reson : 130« Or me dites de vostre con, S’il est de vous ainsnez, ma niece ? — Oncles, » dist ele, « de grant piece Sui je ainsnée que mes cons, Que j’ai les denz et granz et lons, 135Et mes cons n’en a encor nus. Or ne me contredie nus Robin, se je le doi avoir. » ﻿Or ont les .II. dit lor savoir ; Si apela l’en la mainsnée. 140Ses oncles l’a aresonée :
« Niece, » fet il, « or me direz Se vos cons est de vous ainsnez, Ou estes ainsnée de lui ? — Oncles, » dist ele. « por nului 145Ne lerai que ne vous le die : Qui veut, si le tiengne à folie, Mes cons est plus jones de moi ; Si vous dirai reson porqoi : De la mamele sui sevrée, 150Mes cons a la goule baée : Jones est, si veut aletier. Or m’ose je bien afichier Que j’ai bone reson trovée. L’ame de lui soit honorée 155Qui jugera ces moz à droit ! — Damoisele, par bon endroit Tel reson avez respondu. — Vous avez de trestout vaincu, » Li eschevin ce li ont dit. 160Puis li donent sanz contredit Celui qui lonc tens l’a amée. ﻿Or vois querant par la contrée Se li jugemenz est bien fez ; Que Dieus vous pardoinst voz meffez 165Se vous i savez qu’amander : Je le vieng à vous demander.
* ↑ CXXII. — Le Jugement des cons, p. 109. Publié par Barbazan, III, 174, et par Méon, III, 466-471.
* ↑ Vers 162. — vois ; ms., voist.